આજે બપોરે ઓફિસેથી આવીને ગુલાબજાંબુ અને રોલરકોસ્ટર બનાવ્યા. તારા પપ્પાને ગળ્યુ બહુ ભાવે છે અને ગુરુવારે રક્ષાબંધન પણ છે. આ વખતે મેં વિચાર્યું છે કે રક્ષાબંધનમાં હું તૈયાર મીઠાઇ લાવવાની નથી. જાતે બનાવેલી મીઠાઇ જ બધા ભાઇઓ ને આપવાની છું. આજે મેં સારા સારા પુસ્તકોની પીડીએફ ફાઇલ મારા મોબાઇલમાં લીધી એટલે જ્યારે સારા પુસ્તક વાંચવા હોય ત્યારે વાંચી શકાય. ક્યારેક મને લાગે છે કે ટેક્નોલોજી આટલી આગળ વધી છે એનો કેટલો ફાયદો મને મળ્યો છે. બપોરે મેં “શાબાશ બચ્ચે” નામની એક સરસ ફિલ્મ પણ જોઇ. આ ફિલ્મમાં એક સામાન્ય પરિવારની વાત છે જેમાં મા-બાપ, ભાઇ-બહેન એમ ચાર જણા રહે છે. ઘરમાં કમાનાર એક જ વ્યક્તિ છે અને એટલે બાળકોએ સમજદારી પૂર્વક પોતાની જરુરિયાતો ને ઓછી કરવી પડે છે. એકવાર ભાઇથી બહેનના શાળાને પહેરી જવાના બૂટ ખોવાઇ જાય છે ત્યારે ભાઇ બહેન ઘરની પરિસ્થિતિને સમજીને મા-બાપ ને બૂટ ખોવાયાની વાત કરતા નથી. અને સવારની શાળામાં ભાઇ બૂટ પહેરી જાય અને બપોરની શાળામાં બહેન એવું નક્કી કરે છે. ખરેખર બાળકોની સમજદારી માટે માન થઇ આવે એવી ફિલ્મ છે.